Йонатан (Кополович)

Архиепископ Йонатан (свѣтскы Иван Кополович; *8. юн 1912, Егреш, Угоча,  (нынѣ Закарпатска область, Украина) – †21. май 1990, Мукачово) — епископ Русской православной Церкви, архиепископ Кишиньовскый и Молдавскый.Ю. В. Данилець (2011)О. Д. ДовганичМаякова И. А.

 Походжѣня и штудии 
Походив зоз селянской фамилии Михаила Кополовича и Терезы Поповичовой. Его отець, Михаил Иванович, быв противник унии и активный участник обновлѣня православия в Подкарпатю, заложив въедно з Димитрием Поповичом православну комуниту в Егрешу, за што быв арештованый мадярскыми жандарями и судженый на Мараморош-Сигетском процесѣ (1913–1914), але неодовго выпущеный. По войнѣ продовжив оброду православия во своем и другых селах, котры з часом стали ся основов про установлѣня православной Мукачовской епархии.

Выштудовав:
 1919–1923 зачаточну школу в Егрешу,
 1923–1927 низшу гимназию в Ужгородѣ,
 1927–1932 богословску семинарию в Срѣмскых Карловцях,
и такой быв позваный до Мукачова за писаря канцеларнѣ епархиалной управы. Восени 1933 Иван Кополович ся оженив зоз Вѣров Милич, дѣвков ремеселника и торговця з Нового Сада. 21. новембра 1933  высвяченый на диакона, 7. януара 1935 на протодиакона. Од 1. октобра 1935 по 29. фебруара 1936 на шоровой военчинѣ яко вояк чехословацкого войска. 19. мая 1936 в Мукачовѣ высвяченый епископом Мукачовско-Пряшовскым Дамаскином (Грданичким) на священика.

 Священича служба 
 Дома 
По войску дале служив в епархиалной управѣ в Мукачовѣ за архиваря, референта (1937-) и секретаря (1939-). Але в року 1941 мадярска влада одсунула го з поста ай з Мукачова. Аж до новембра 1944 выучовав закон Божый на гимназии в Хустѣ. В децембрѣ 1944 в зоставѣ делегации од епархии Кополович ходив до Москвы просити о переходѣ Мукачовской епархии Сербской Православной Церкви под юрисдикцию Русской православной Церкви (РПЦ). В октобрѣ 1944 быв выбраный за  подпредсѣдника Хустской народной рады. 26. октобра 1944 на I зъѣздѣ делегатох народных комитетох в Мукачовѣ быв выбраный членом Народной рады Закарпатской Украины. Од януара 1945 — голова надзвычайной комисии регистрации шкод и злочинох з добы фашистичной окупации Закарпатской Украины. 22 октобра 1945 Мукачовска епархия в обсягу земель, прилученых ку СССР, перешла под юрисдикцию РПЦ, и дале повнив функции секретаря епархиалной управы. В 1947 повышеный на протоерея.

 В Мадярщинѣ и Чехословакии 
В далшых рокох служив в заграничу, понеже добрѣ знав сѣм чужых языкох а якнайлѣпше ся надавав на тоту службу. В рокох 1949–1954 в Мадярщинѣ — администратор православных парохий и представитель Патриаршой столицѣ. Ту организовав богословскы курзы про духовенство, отворив новы храмы и парохии, вылѣпшив материалну сторону живота духовенства, в року 1952 зачав выдавати православный мѣсячник Egyházi Krónika (Церковный лѣтопис). По пятьох рокох попросив ся назад до Мукачова а од 15. децембра 1954 вернув ся за секретаря епархиалной управы а тыж попри том достав уряд настоятеля мукачовской катедралы. Але не судило ся му надовго зостати дома. Уже 10. юна 1955 быв посланый на далшу заграничну службу до Чехословакии, де служив яко генералный викарь Пряшовской православной епархии понад 9 рокы (1955–1964). В том часѣ закончив Православну богословску факулту УПЙШ в Пряшовѣ (1961) и зыскав ступень доктора теологии зоз дизертациов «Кирилло-Мефодиевская церковь в Великоморавской державе и ее каноническое положение» (1963). 

Были то рокы репресий против Грекокатолицкой Церкви, а подля слов Митрополита Пражского и всея Чехословакии Дорофея, в року 1964 86% вѣрникох Пряшовской православной епархии были бывшы униаты. В септембрѣ 1964 Кополович повдовѣв, а то было ваговитов причинов, же наконець были задоволены его просьбы о закончѣню службы в Чехословакии, и од 1. децембра 1964 годен быв ся вернути до Мукачова.

По смерти жены прияв монашеске пострыжение в Троице-Сергиевой лаврѣ з именом Йонатан (Ионафан, 12. новембер 1965), а 14. новембра 1965 зыскав достойность архимандрита. Од септембра 1965 — професор Московской Духовной Академии и кадровый працовник Оддѣла Вонкашных Церковных Стыкох РПЦ.

 Епископство 
Але надѣя на пустынницкый монашескый живот, ани на професорску карьеру и тот раз ся указала марнов. 25. новембра 1965 быв створеный Тегелскый викариат Берлинской епархии Середньоевропского Екзархата (ГДР, ФРГ, Австрия) в Тегелу, подгородѣ Берлина.  Катедрала того викариата, Храм Воскресения Господня, выставленый и высвяченый в добѣ Нацистичной Германии (1938) про нѣмецкых православных, не вызнаваючых Московскый Патриархат, по войнѣ доброволно перешов под юрисдикцию РПЦ (1945). Йонатан быв менованый епископом Тегелскым, викарьом Середньоевропского Екзархата, и 28. новембра 1965 прияв архиерейску хиротонию. Перед ним стояла задача пересвѣдчити православных екзархата вернути ся в лоно РПЦ. Про то 23. юна 1966 достав функцию дочасного управителя Берлинской епархии, 7. юла 1966 — Вѣденьской епархии, и дочасного екзарха Середньоевропского Екзархата.

7. октобра 1967 поднесеный на архиепископа и менованый Архиепископом Нюйоркскым и Алеутскым, Патриаршым Екзархом в Сѣверной и Южной Америцѣ, на котрых функциях быв до зрушѣня Екзархату Сѣверной и Южной Америкы 10. апрѣля 1970, зачим достав двохмѣсячны вакации и вернув ся дому. Наступно служив два рокы архиепископом в России и 12 рокы в Молдавии. Од мая 1987 пензионованый через хвороту и жив в Мукачовѣ, погребеный на теметовѣ мукачовского монастыря Св. Николая.

 Жерела и одказы 


 О. Д. Довганич: Кополович Іван Михайлович // Cc. 171–172


 Референции 

Катеґорія:Православны епископы